Súťaž krátkych videí
Si dobrý v natáčaní videí a chceš sa zviditeľniť? Alebo chceš skrátka iba skúsiť, či by si dokázal natočiť niečo zaujímavé na danú tému? Potom máš jedinečnú príležitosť. V rámci realizácie tvojho vlastného malého projektu si natoč na video a prines ho na posledné víkendové stretnutie. Najlepšie videá budú prezentované nie len v regionálnych ale i v národných médiách!

Podmienky zapojenia sa do súťaže?
•	vek od 15 do 30 rokov
•	obsahové zameranie videa (Obsahom videí bude prínos práce s mládežou pre konkrétneho mladého človeka. Čo touto prácou získal? Ako ho posunula dopredu? Aký význam mala táto aktivita pre jeho budúcnosť? Odpichnúť sa možno priamo z realizácie vlastného malého projektu v rámci KomPraxu, ale i z inej skúsenosti.)
•	formálne kritérium (dĺžka maximálne 30 sekúnd)
•	dodržanie termínu (zber videí bude od 1.júna 2011 do 31.októbra 2012)
Spôsob vyhodnotenia
•	3 najlepšie videá v každom regióne vyhodnotí trojčlenná komisia (dvaja zástupcovia regionálnych televízií a jeden odborník na oblasť neformálneho vzdelávania v práci s mládežou), pričom tieto tri videá budú odvysielané v jednotlivých regionálnych televíziách v rámci dvadsať minútového vysielacieho vstupu
•	3 najlepšie videá v rámci Slovenska vyhodnotí päťčlenná komisia (traja zástupcovia regionálnych televízií a dvaja odborníci na oblasť neformálneho vzdelávania v práci s mládežou), pričom tieto tri videá budú odvysielané v rámci mediálneho mixu v televíziách s celonárodnou pôsobnosťou
Ako na to? Po lopate :)
1)	Oslov niekoho, kto bude natáčať tvoje projektové aktivity, lebo je temer nemožné realizovať projekt a zároveň natáčať. 
2)	Pri realizácii tvojho projektu treba natočiť všetko, čo sa bude diať, aby si mal neskôr dostatok materiálu na zostrihanie. 
3)	Ak nemajú byť zábery príliš umelecké, treba použiť statív :) 
4)	Na počiatku bolo svetlo, na to nezabúdaj a preto dohliadni, aby natáčanie prebehlo v dobrom svetle. 
5)	Občas kameramana kopni, aby zmenil miesto, z ktorého bude snímať tú istú situáciu, čo neskôr pomôže pri strihaní dosiahnuť dynamiku (alternatívne použi aj druhého kameramana s druhou kamerou...hm dosť bolo snívania, zostaňme radšej pri variante, že sa tvoj kameraman bude presúvať:). 
6)	Nepoužívaj hudbu rôznych súčasných autorov, pokiaľ si si nezakúpil autorské práva. Ak chceš použiť hudbu, nahraj si vlastnú, alebo si vytvor nejaký podmaz pomocou hudobného softvéru (je ich na nete habadej). Ale aj autentický zvuk facky od náhodnej okoloidúcej má svoje čaro. 
7)	Pred zostrihaním si dobre premysli, čo chceš 30 sekundový videom povedať (aj po zostrihaní si ponechaj uložený pôvodný zdroj – všetok nahratý materiál)
8)	Konečnú verziu tvojho súťažného videa hoď na CD a prines na posledné (hodnotiace) stretnutie (v prípade mladých vedúcich ide o tretie stretnutie, u mládežníckych vedúcich a pracovníkov s mládežou je to druhé stretnutie). Ak by si to nestihol, nevadí, stačí doručiť CD nosič na adresu IUVENTA – Slovenský inštitút mládeže, Búdkova 2, 811 04 Bratislava do 31.októbra 2012 do 14:00.
9)	Keďže videá majú možnosť postúpiť do národnej súťaže, kde tri najlepšie budú odvysielané v národnej televízii, bude jedným z kritérií posudzovania aj kvalita (odporúčame HD). 

V prípade akýchkoľvek otázok sa môžeš obrátiť na odborného riešiteľa kampane „Uznanie“:
Mgr. Dávid Králik
Odborný riešiteľ kampane "Uznanie"
projekt KomPrax - Kompetencie pre prax
IUVENTA - Slovenský inštitút mládeže / Slovak Youth Institute
Búdková 2
SK - 811 04 Bratislava 1
tel.: +421 2 592 96 345
MT: +421 917 402 511
web: www.iuventa.sk, www.komprax.sk
http://www.facebook.com/iuventa, http://www.facebook.com/komprax

„Moderné vzdelávanie pre vedomostnú spoločnosť / Projekt je spolufinancovaný zo zdrojov EÚ“